*Za ostala značenja, vidi Mali Cezar (razvrstavanje).*

***Little Caesar*** (sh. ***Mali Cezar***) je američki crno-bijeli kriminalistički film snimljen u režiji Mervyna LeRoya i premijerno prikazan početkom 1931. godine, najpoznatiji kao prvo klasično ostvarenje gangsterskog žanra.

*Little Caesar* predstavlja adaptaciju istoimenog romana W.R. Burnetta iz 1928. godine. Protagonisti - koje tumače Edward G. Robinson i Douglas Fairbanks, Jr. - su Caesar Enrico "Rico" Bandello i Joe Massara, dva sitna provincijska kriminalca koji dolaze u Chicago u potrazi za srećom i bogatstvom. Radnja prikazuje kako dva prijatelja kreću različitim putevima - Joe odlučuje zarađivati za život kao plesač i na poticaj djevojke (koju glumi Glenda Farrell) se okreće poštenom životu; Caesar, nasuprot tome, koristi bezobzirno nasilje kako bi se uspeo na vrh gradske zločinačke organizacije prije nego što njegovi zločini izazovu reakciju vlasti.

U radnji filma, a pogotovo u liku Ceasara, američka publika je lako prepoznala odraz stvarnih gangstera koji su, poput Ala Caponea, dominirali naslovnicama tadašnjih novina. Temi je dodatnu aktualnost dala i Velika depresija, koja je implicitno sugerirala da je bavljenjem gangsterskom djelatnošću ništa drugo do ekstremni oblik ostvarenja američkog sna. Kritičarima je, pak, u oko upalo izuzetno vješto korištenje nove zvučne tehnologije, odnosno autentičnog rječnika, te pucnjeva i zvukova nasilja koji su prikazu filmskih gangstera dali realistički efekt nepoznat u nijemim ostvarenjima. Danas se film možda najviše pamti po ulozi Edwarda G. Robinsona, koji je postao ne samo specijalist za likove gangstera, nego i jedan od najvećih hollywoodskih glumaca 1930-ih i 1940-ih. Studiju Warner Bros. je uspjeh *Malog Cezara* potakao da iste godine snimi još uspješniji *Državni neprijatelj* i tako stvori reputaciju temeljenu na ostvarenjima gangsterskog žanra.

Kasnijim historičarima je u filmu postao zanimljiv i navodni homoerotski kontekst, odnosno neobična privrženost Caesara prema Joeu. Argumente za tu tezu je dao i sam autor predloška W.R. Burnett koji se požalio producentima da su lik Caesara pretvorili u homoseksualca. S druge strane, *Mali Cezar* je usprkos toga prošao cenzuru i nije bio skraćivan niti "bunkeriran" nakon uvođenja strogog cenzorskog kodeksa nekoliko godina kasnije.

Uloge
-----

Edward G. Robinson
* Edward G. Robinson - Caesar Enrico "Rico" Bandello / "Little Caesar"
* Douglas Fairbanks Jr. - Joe Massara
* Glenda Farrell - Olga Stassoff
* William Collier Jr. - Tony Passa
* Sidney Blackmer - "Big Boy"
* Ralph Ince - Pete Montana
* Thomas Jackson - Narednik Flaherty
* Stanley Fields - Sam Vettori
* Maurice Black - "Little Arnie" Lorch
* George E. Stone - Otero
* Armand Kaliz - De Voss
* Nick Bela - Ritz Colonna

Izvori
------

1. ↑  LaSalle, Mick. *Dangerous Men: Pre-code Hollywood and the Birth of the Modern Man*. New York, New York: St. Martin's Press, 2002. ISBN 0-312-28311-3

Vanjske veze
------------

* *Little Caesar* u katalogu Američkog filmskog instituta
* *Little Caesar* na sajtu IMDb
* *Little Caesar* na filmskoj bazi podataka TCM
* *Little Caesar* na AllRovi-u

| * p
* r
* u
Filmovi koje je režirao Mervyn LeRoy |
| --- |
| 
* *Little Caesar* (1931)
* *Five Star Final* (1931)
* *Tonight or Never* (1931)
* *Two Seconds* (1932)
* *Three on a Match* (1932)
* *I Am a Fugitive from a Chain Gang* (1932)
* *High Pressure* (1932)
* *Gold Diggers of 1933* (1933)
* *Tugboat Annie* (1933)
* *The World Changes* (1933)
* *Anthony Adverse* (1936)
* *Waterloo Bridge* (1940)
* *Escape* (1940)
* *Blossoms in the Dust* (1941)
* *Johnny Eager* (1942)
* *Random Harvest* (1942)
* *Madame Curie* (1943)
* *Thirty Seconds Over Tokyo* (1944)
* *The House I Live In* (1945)
* *Without Reservations* (1946)
* *Homecoming* (1948)
* *Little Women* (1949)
* *Quo Vadis* (1951)
* *Million Dollar Mermaid* (1952)
* *Latin Lovers* (1953)
* *Mister Roberts* (1955)
* *The Bad Seed* (1956)
* *Toward the Unknown* (1956)
* *No Time for Sergeants* (1958)
* *Home Before Dark* (1958)
* *The FBI Story* (1959)
* *Wake Me When It's Over* (1960)
* *A Majority of One* (1961)
* *The Devil at 4 O'Clock* (1961)
* *Gypsy* (1962)

 |